CELEX: 62017TN0023
Language: lv
Date: 2017-01-17 00:00:00
Title: Lieta T-23/17: Prasība, kas celta 2017. gada 17. janvārī – Barnett/EESK

3.4.2017   
            
            
               LV
            
            
               Eiropas Savienības Oficiālais Vēstnesis
            
            
               C 104/50
            
         Prasība, kas celta 2017. gada 17. janvārī – Barnett/EESK
   (Lieta T-23/17)
   (2017/C 104/70)
   Tiesvedības valoda – franču
   
      Lietas dalībnieki
   
   
      Prasītāja: Inge Barnett (Roskilde, Dānija) (pārstāvji – S. Orlandi un T. Martin, advokāti)
   
      Atbildētāja: Eiropas Ekonomikas un sociālo lietu komiteja
   
      Prasītājas prasījumi:
   
   Pasludināt, ka
   
               —
            
            
               galvenokārt, tiek atcelts 2016. gada 21. marta lēmums, kas tika pieņemts, izpildot Civildienesta tiesas 2015. gada 22. septembra spriedumu, ar kuru prasītājai tika liegta iespēja priekšlaicīgi pensionēties, nesamazinot viņas pensijas tiesības;
            
         
               —
            
            
               pakārtoti, Eiropas Ekonomikas un sociālo lietu komiteja samaksā prasītājai EUR 207 994,14 kā atlīdzību par viņai nodarītajiem zaudējumiem, pieskaitot nokavējuma procentus no dienas, kad iestājās summu samaksas termiņš, atbilstoši Eiropas Centrālās bankas (ECB) galvenajām refinansēšanas operācijām noteiktajai likmei, pieskaitot tai trīs ar pusi punktus, kā arī fiksētu summu EUR 25 000 apmērā kā atlīdzību par viņai nodarīto morālo kaitējumu;
            
         
               —
            
            
               katrā ziņā Eiropas Ekonomikas un sociālo lietu komiteja atlīdzina tiesāšanās izdevumus.
            
         
      Pamati un galvenie argumenti
   
   Prasības pamatošanai prasītāja izvirza trīs pamatus.
   
               1.
            
            
               Ar pirmo pamatu tiek apgalvots, ka ir pārkāpts LESD 266. pants, ciktāl atbildētāja, veicot izpildes pasākumus, neesot ņēmusi vērā Civildienesta tiesas 2015. gada 22. septembra sprieduma Barnett/EESK (F-20/14, turpmāk tekstā – “Civildienesta tiesas spriedums”, EU:F:2015:107) pamatojumu. No apstrīdētā lēmuma pamatojuma īpaši izrietot, ka atbildētāja neesot ņēmusi vērā kritērijus, kas ir noteikti tās Vispārīgajos īstenošanas noteikumos (VĪN), lai atkārtoti izskatītu prasītājas kandidatūru. Katrā ziņā ar apstrīdēto lēmumu neesot novērsts Civildienesta tiesas konstatētais prettiesiskums, proti, tas, ka EESK VĪN nav identificētas dienesta intereses.
            
         
               2.
            
            
               Ar otro pamatu tiek apgalvots, ka apstrīdētajā lēmumā esot pieļautas vairākas acīmredzamas kļūdas vērtējumā attiecībā uz dienesta interesēm, kas it kā esot pastāvējušas 2013. gadā.
            
         
               3.
            
            
               Ar trešo pamatu, kas ir izvirzīts pakārtoti, tiek apgalvots, ka EESK nav kompetenta pieņemt jaunu lēmumu par priekšlaicīgas pensionēšanās tiesību piešķiršanu, nesamazinot pensijas tiesības pēc Civildienesta noteikumu VIII pielikuma 9. panta 2. punkta atcelšanas ar Eiropas Parlamenta un Padomes 2013. gada 22. oktobra Regulu Nr. 1023/2013, ar ko groza Eiropas Savienības Civildienesta noteikumus un Eiropas Savienības Pārējo darbinieku nodarbināšanas kārtību (OV 2013, L 287, 15. lpp.). Līdz ar to, ņemot vērā Civildienesta tiesas spriedumā konstatēto prettiesiskumu, prasītājai galīgi tika liegta iespēja gūt labumu no attiecīgā pasākuma. Tādejādi tas pilnībā ir jāatlīdzina.